Пенальтихэм гугъэр къызэтракъутэ
«Крылья Советов» (Самарэ) — «Спартак-Налшык» (Налшык) — 2:0 (2:0). Самарэ. «Металлург» стадион. Накъыгъэм и 30-м. ЦIыху 29000-рэ еплъащ.
Судьяхэр: Безбородов, Голубев (тIури Санкт-Петербург щыщщ), Семенов (Гатчинэ).
«Крылья Советов»: Веремко, Таранов, Амисулашвили, Бруну Телес, Ангбвэ, Горе (Махмудов, 75), Немов, Цаллагов, Баляйкин, Кабальерэ (Делькин, 82), Портнягин (Воробьев, 65).
«Спартак-Налшык»: Коченков, Засеев, Джудович (Тимошин, 46), Овсиенкэ, Багаев, Чеботару, Концедалов, Коронов, Сирадзе (Гуэщокъуэ, 76), Медведев, Аверьянов (Буйтрагэ, 68).
Топхэр дигъэкIащ: Кабальерэ, 21 — пенальтикIэ (1:0). Кабальерэ, 42 — пенальтикIэ (2:0).
Дагъуэ хуащIащ Аверьяновым, Засеевым, Джудович, Тарановым, Овсиенкэ, Горе.
Мыгъэрей гъатхэм къигъэлъэгъуа джэгукIэфIым и фIыгъэкIэ, «Спартак-Налшыкыр» премьер-лигэм хыхьэжыну пэгъунэгъу хъуащ. Япэ дивизионым къыщихьа жэз медалхэм къищынэмыщIауэ, ар зригъэхъулIатэмэ, командэми абы и тренерхэми щытхъу ин яхуэфащэт. АрщхьэкIэ сыт хуэдэ лъагапIэми хуэфащэ лъабжьэ иIэн хуейщ. Мис абыкIэ ди Iуэхухэр нэхъ тIасхъэщ.
Футболист лъэрызехьэхэр къызэращэхун мылъку зэрамыIэм къыхэкIыу «Спартак-Налшыкым» и тренерхэр щIымахуэ кIуам етIуанэ дивизионым щыхэщыпыхьащ икIи цIыхуищэм нэблагъэм хэплъыхьри, зыплIытху зыхагъэхьащ. Абыхэм гъусэ хуащIащ и ныбжьыр хэкIуэтами (илъэс 36-рэ) иджыри зэфIэкI лъагэ зиIэ Медведевымрэ зрагъэгъэгусэу хэкIыжауэ щыта Концедаловымрэ. Командэм хагъэхьахэр абы хъарзынэу хэзэгъащ икIи иужьрей ехъулIэныгъэхэр зыкъомкIэ зи фIыгъэр ахэращ. Апхуэдэу щыт пэтми, къэралым и гуп нэхъыщхьэм ухыхьэн папщIэ ар мащIэщ икIи махуэку кIуам Самарэ щекIуэкIа япэ пэщIэуэ зэIущIэм Iуэхум и щытыкIэр наIуэ къытщищIащ.
«Крылья Советов»-м и закъуэщ Мэзкуу щымыщ командэу Урысей Федерацэм футболымкIэ и премьер-лигэм зэпымыууэ сыт щыгъуи щыджэгуар. КъищынэмыщIауэ, Самарэ хагъэхьащ 2018 гъэм екIуэкIыну дунейпсо чемпионатыр здэщыIэну къалэхэм икIи абы ерыщу зыхуегъэхьэзыр. А псом ищIыIужкIэ щIыпIэ командэр егъасэ къэралым и тренер нэхъ лъэрызехьэхэм ящыщ зы Гаджиев Гаджи. Апхуэдиз ефIэкIыныгъэм «Спартак-Налшыкым» пэщIигъэувэфынур ерыщагъым и закъуэт. IэзагъкIи хэгъэрейхэм зэрапэмыхъунур гурыIуэгъуэт.
Зи гугъу тщIа къомыр лъэныкъуэкIэ ирагъэзри, ди щIалэхэм джэгур хуабжьу жыджэру къыщIадзащ. Япэ дакъикъэхэр абыхэм я тепщэныгъэкIэ екIуэкIащ икIи самарэдэсхэр Iэнкун ищIащ. Апхуэдэ щытыкIэр «Спартак-Налшыкым» къигъэсэбэпыну хущIэкъуащ. Ар «Крылья Советов»-м тегушхуэпат икIи Iэмал зэригъуэтыххэу абы и гъуэм еуэрт. ЕтIуанэ дакъикъэм хэгъэрейхэм я гъуащхьэтетыр хуабжьу игъэпIейтеящ Концедалов Роман. Мыгувэу ардыдэр зэуа топыр штангэм техуащ. Самарэдэсхэр япэу ди гъуэм къыщыбгъэдыхьар еянэ дакъикъэрщ.
Апхуэдэ щIэдзэкIэм куэдым ущигъэгугъырт. Нэрылъагъут ди щIалэхэр «Крылья Советов»-м зыкIи къызэрыпимыкIуэтыр. Ар щIигъэбыдэжащ Аверьяновыр хэгъэрейхэм я гъуэм лъэщу зэреуам — топыр зымащIэкIэ абы щхьэпрыкIащ.
КъыкIэлъыкIуэу къэхъуа Iуэхугъуэм щIэдзэкIэ дахэр къызэтрикъутащ. ЗэIущIэм и 21-нэ дакъикъэм «Крылья Советов»-м и гъуащхьауэ, Парагвайм и командэ къыхэхам щыджэгу Кабальерэ ди гъуэм пэмыжыжьэу топыр къыщыIэрыхьащ. КъигъэувыIэн папщIэ Засеевым абы зыкъришэкIащ. Гъуащхьауэ Iэзэм ар къимыгъэсэбэпу къэнакъым — бэлыхь гуэр иращIам хуэдэу зигъэукIуриящ. Пенальти. Ар езы Кабальерэ Iэзэу игъэзэщIащ, топымрэ ди гъуащхьэтетымрэ лъэныкъуэ зырызкIэ зэблигъэтIылъыкIри.
Апхуэдэ щIэщхъум хэти и лъэр щIигъэхунт. Аращ «Спартак-Налшыкым» щы-джэгухэм къащыщIари. Премьер-лигэм хэтауэ цIыхуибгъум абы и фащэр ящыгъыу къихьа пэтми — ахэр къэдзыхащ. Иджы «Крылья Советов»-рат тепщэныгъэр зыIыгъыр. Абы и ебгъэрыкIуэныгъэхэр лъэщт икIи хуабжьу укъэзыгъэгузавэт. Хэгъэрейхэм япэлъэщын папщIэ налшыкдэсхэм щIэх-щIэхыурэ футбол хабзэр къызэпаудын хуей хъурт. Аращ Аверьяновымрэ Засеевымрэ судьям дагъуэ къахуищIыныр къызыхэкIар. Ауэ псоми «ефIэкIыжащ» бэкIэ дызыщыгугъ командэм и капитан Джудович. Ди гъуащхьэм къизэрыхьа Портнягиным и Iэм, зыми ямылъагъу и гугъэу, ар къекъуащ икIи «Крылья Советов»-м и гъуащхьауэр паупщIам хуэдэу укIуриящ. Аргуэру пенальти. Кабальерэ щIэ гуэр къигупсысакъым икIи, япэми хуэдэ дыдэу, топыр къытхудигъэкIащ.
Шыпш Тимур апхуэдэ щытыкIэм арэзы къищIынкIэ Iэмал иIэтэкъым. Зыкъом зыхэзыгъэзэрыхьа Джудович и пIэкIэ абы Тимошиныр къригъэхьащ икIи гъуащхьэр игъэбыдащ. КъемыплъэкIыу ебгъэрыкIуэну Iэмал зыгъуэта адрей щIалэхэр ипэкIэ кIуэтащ. Зэкъым-тIэукъым топ дагъэкIыну абыхэм Iэмал гъуэзэджэхэр зэраIар. АрщхьэкIэ, а пщыхьэщхьэм я насып къикIакъым. Чеботару, Медведевыр (тIэунейрэ), Засеевыр зэуа топхэр гъуэм зымащIэкIэ хуэзакъым е хэгъэрейхэм я гъуащхьэтетым къиубыдащ.
Самарэ и «Металлург» стадионым изу къекIуэлIа цIыху мин 30-м нэблагъэм «Крылья Советов»-р трагъэгушхуэрт икIи «Спартак-Налшыкым» ещанэ топри худагъэкIыну лъаIуэрт. АрщхьэкIэ лъэныкъуитIри афIэкIа къыхэжаныкIакъым, Iуэхур нэсу щызэхагъэкIыну етIуанэ зэIущIэм къыхуагъанэ щIыкIэу.
«Крылья Советов»-м къыхудигъэкIа топитIыр блыщхьэ къакIуэ «Спартак-Налшыкым» зэрыригъэкъужыфынум шэч хэлъкъым. Абы папщIэ етIуанэ зэIущIэм япэм щаIэщIэкIа щыуагъэхэм щызыщахъумэн хуейщ. Мыхьэнэшхуэ иIэнущ «Спартак» стадионым къекIуэлIэну цIыху бжыгъэм и куэдагъми. Ахэр аргуэру пщIэншэу ирагъэхьэнущ, ди командэм щIэгъэкъуэн нэс хуэхъуну щыгугъыу. Блыщхьэм, мэкъуауэгъуэм и 3-м, сыхьэт 19-м куэд дыдэ зэлъыта зэIущIэм щIидзэнущ.
Жыласэ Заурбэч.
